
Ministru kabineta noteikumi Nr. 149
Rīgā 2024. gada 5. martā (prot. Nr. 10 19. §)
Pieprasāmās informācijas apjoms un tās sniegšanas kārtība, lemjot par atļauju personai piedalīties tiesneša vai prokurora amata kandidātu atlases procesā
Izdoti saskaņā ar likuma "Par tiesu varu" 55. panta piekto daļu 
· 1. Noteikumi nosaka institūcijas, no kurām Tieslietu padomes izveidota komisija (turpmāk – komisija) var pieprasīt informāciju vai atzinumus, kas nepieciešami, lai veiktu izvērtējumu un lemtu par atļauju personai piedalīties tiesneša vai prokurora amata kandidātu atlases procesā, pieprasāmās informācijas apjomu un tās sniegšanas kārtību. 
· 2. Komisija var pieprasīt izvērtēšanai nepieciešamo informāciju vai atzinumu no:
· 2.1. Iekšlietu ministrijas Informācijas centra – ziņas no Sodu reģistra aktuālās un arhīva datubāzes par personas sodāmību neatkarīgi no sodāmības dzēšanas vai noņemšanas; 
· 2.2. Latvijas Nacionālā arhīva – tiesas nolēmumu vai prokurora priekšrakstu par sodu (kopijas), ja tas nav iekļauts Sodu reģistrā, un arhīva glabātajos dokumentos esošās ziņas par personas darbību kopš noziedzīgā nodarījuma izdarīšanas, kas ļauj izvērtēt personas attieksmi pret izdarīto noziedzīgo nodarījumu un iespējamo ietekmi uz amata pienākumu veikšanu, sniedzot šo ziņu meklēšanai nepieciešamo informāciju;
· 2.3. Valsts probācijas dienesta – informāciju par personas attieksmi pret izdarīto noziedzīgo nodarījumu un soda izpildes gaitu;
· 2.4. tiesas un prokuratūras – tiesas nolēmumu vai prokurora priekšrakstu par sodu (kopijas), ja lieta nav nodota Latvijas Nacionālajā arhīvā;
· 2.5. citas valsts vai pašvaldību iestādes vai privātpersonas – informāciju par personas darbību laikposmā no noziedzīga nodarījuma izdarīšanas līdz dienai, kad persona pieteikusies atļaujas saņemšanai, vai citu informāciju vai atzinumus, kas nepieciešami, lai veiktu izvērtējumu un lemtu par atļauju personai piedalīties tiesneša vai prokurora amata kandidātu atlases procesā.
· 3. Šo noteikumu 2. punktā minētās institūcijas pieprasīto informāciju sniedz komisijai bez maksas.
· 4. Ja pieprasītā informācija ir informācijas kopuma daļa, institūcija izsniedz attiecīgu izrakstu.

